Til foreldre/foresatte til 14-åringer i Byåsen menighet

**Konfirmasjon, en merkedag i og for livet**

Konfirmasjonstiden er et år som er litt annerledes enn andre år. Det er et år der konfirmanten får mulighet til å bli bedre kjent med den kristne troen og med kirka. Konfirmanten blir også bedre kjent med seg selv, sine holdninger og verdier. Konfirmantåret handler om å lære, erfare, reflektere og vokse. Konfirmanten får gjennom året kunnskap, erfaringer og utrustning til å møte resten av livet.

**Konfirmasjonen er en forlengelse av dåpen**

Å gå til konfirmasjonsundervisning hører også med til valget dere gjorde i dåpen. Alle som konfirmerer seg må være døpt. Konfirmasjonstiden er også et tilbud til de som ikke er døpt som barn. Hvert år har vi flere som har begynt som konfirmanter uten å være døpt. I løpet av året har de bestemt seg for om de ønsker å bli døpt og konfirmert.

**Skal ungdommen konfirmeres?**Dette blir snart et viktig spørsmål for familien. Her er det viktig at foreldrene engasjerer seg. 15 år er den religiøse myndighetsalder i Norge. Før dette er det foreldrene som har ansvar for barnas religiøse tilhørighet og opplæring. Likevel vet vi at dette er et viktig valg for mange ungdommer. Kanskje også det første «store» valget de tar i livet?

**Foreldresamarbeid**

Vi ønsker et godt samarbeid med hjemmet og håper at foreldre/foresatte er innstilt på å hjelpe med vakthold på div arrangement, baking og lignende. Her kan vi nevne at vi er avhengige av dere for gjennomføringen av Kirkens Nødhjelps innsamlings-aksjon. Byåsen kirke ønsker også å bli kjent med dere som foreldre/foresatte, og vi tilbyr en egen temakveld for foreldregruppen. Mer konkret om dette kommer på foreldremøtet i høst.

**Økonomi**

Konfirmantavgift for alle er kr 600,- Dette går til dekning av bl.a. undervisningsmateriell og leie/rens av konfirmantkappe.

Pris på leirene er:

* **Høstleir:** Tilleggsavgift kr. 2000, -
* **Vinterleir:** Tilleggsavgift kr. 2000,- (inkluderer ikke bakkekort)
* **KRIK-konfirmant:** Tilleggsavgift kr. 2.000,- + 1000kr i reiseutgift tur/retur Bø.

Vi ønsker ikke at økonomien skal hindre noen i å følge konfirmasjonsundervisning, så hvis det trengs støtte, ta kontakt!

**Konfirmanter med utfordringer**Ta kontakt med oss om det er spesielle hensyn som sykdom, særlige sosiale utfordringer, rullestolbrukere o.l. slik at vi kan tidligst mulig begynne å tilpasse undervisning.

**Tilrettelagt undervisning**

Det er eget opplegg for konfirmanter knyttet til Dalgård skole. Ta kontakt dersom du/dere ønsker mer informasjon, så sender vi eget innmeldingsskjema for dette.

**Leir**

Vi har lagt opp undervisningsopplegget vårt rundt høstleir, vinterleir og sommerleir (KRIK). Skulle det være grunner til at man ikke ønsker å delta på selve leiren, så ta kontakt. Vi anbefaler alle å bli med på leir. Det pleier å være en svært positiv og uforglemmelig opplevelse.

**KRIK-konfirmant**

De siste seks årene har vi hatt KRIK- konfirmanter med stor suksess. Kristen Idrettskontakt er en tverrkirkelig organisasjon som arbeider på tvers av landegrenser, idrettsgrener, idrettsklubber, kirkegrenser, prestasjonsnivå og alder. KRIK har nå i overkant av 14 000 medlemmer i Norge. Vi er stolte over å kunne tilby konfirmantene i Byåsen et konfirmantopplegg i samarbeid med KRIK. Gjennom idrett, konkurranse, respekt, alvor og lek i gymsalen, og undervisning i en liten gruppe blir dette et litt annerledes konfirmantopplegg. Leiren er i juni, og vi reiser til en nasjonal konfirmantleir i Bø i Telemark. Det er kun plass til 40 stykker på denne gruppa. For mer info om KRIK: [www.krik.no](http://www.krik.no)

**Informasjonsmøte for konfirmantforeldre/foresatte Onsdag 23.mai**Med dette brevet vil vi invitere dere til et informasjonsmøte for foreldre/foresatte til alle som har ungdommer som er født i 2004 eller som går på 8. trinn i vår menighet. Møtet blir i Byåsen kirke **Onsdag 23.mai**.

**Ugla-elever med foresatte møter kl. 18.00.**

**Selsbakk-elever og andre skoler med foresatte møter kl. 19.00.**

Her vil vi orientere om konfirmasjon og de ulike undervisningsalternativene. Det blir også informasjon om hvordan en melder seg på undervisning via hjemmesiden vår.

**Vel møtt til en fin og meningsfull konfirmanttid i Byåsen kirke!**

Vennlig hilsen

*Byåsen menighet*

Dette brevet blir sendt ut etter lister i Kirkens medlemsregister for Den norske kirke. Dersom noen feilaktig er oppført i dette registeret, ber vi om unnskyldning og ber dere ta kontakt slik at dette kan rettes opp. Tilsvarende ber vi om tilbakemelding dersom dere hører om foreldre/foresatte til unge som er født i 2004 som er medlemmer i Den norske kirke og bor i Byåsen menighet, men som ikke har fått dette brevet.